An investigation of the factors affecting the survival and growth of innovative technology entrepreneurship
Authors: Ηλιάκης Στυλιανός 
Published: April 2021

Η επιχειρηματικότητα ως όρος έχει απασχολήσει πολλά χρόνια τους ερευνητές με δεδομένο ότι πάνω στην επιχειρηματικότητα βασίζεται πολύ μεγάλο μέρος της παγκόσμιας οικονομίας. Ωστόσο, δεν υπάρχει καμία ολοκληρωμένη απάντηση σε σχέση με το γιατί ορισμένες νέες επιχειρήσεις επιτυγχάνουν, ενώ άλλες αποτυγχάνουν (Amit et al., 1993; Cooper, 1993). Αυτό γίνεται ακόμα πιο συγκεκριμένο και ίσως πιο δύσκολο αν μιλήσουμε για επιχειρηματικότητα βασισμένη στην τεχνολογία. Η τεχνολογία είτε μπορεί να επηρεάσει τις υπάρχουσες υπηρεσίες και προϊόντα μιας επιχείρησης είτε να δημιουργηθούν εξ ολοκλήρου νέα προϊόντα και υπηρεσίες από την αρχή. Και στις δύο περιπτώσεις διαφαίνεται ξεκάθαρα πως τόσο η δημιουργία όσο και η βιωσιμότητα και ανάπτυξη εταιρειών τεχνολογίας διαφέρουν από τις παραδοσιακές επιχειρήσεις (Oestreicher-Singer & Zalmanson, 2013). Ένας από τους καθοριστικούς παράγοντες έχει να κάνει με το χρόνο. Όσο νεότερη είναι μία εταιρεία τεχνολογίας τόσο υψηλότερες πιθανότητες έχει να αποτύχει λαμβάνοντας υπόψη ότι το 90% των εταιρειών δεν θα καταφέρει να επιβιώσει για περισσότερα από 10 χρόνια (Lai & Lin, 2015). Με βάση τα παραπάνω ο κύριος σκοπός της συγκεκριμένης έρευνας είναι να μελετήσει τους παράγοντες που επηρεάζουν την επιβίωση και την ανάπτυξη καινοτόμων εταιρειών τεχνολογίας που βρίσκονται στα πρώτα στάδια της δημιουργίας τους. Πιο συγκεκριμένα, το κύριο ερευνητικό ερώτημα της παρούσας διατριβής είναι:-- Ποιοι είναι οι παράγοντες που εμποδίζουν την επιβίωση και την ανάπτυξη μιας νέας τεχνολογικής επιχείρησης και πρέπει να ληφθούν υπόψη από τον εκάστοτε επιχειρηματία; -- Επιπλέον, υπάρχουν παράγοντες που μπορούν να βοηθήσουν τον επιχειρηματία να ξεπεράσει αυτά τα εμπόδια; Η παρούσα έρευνα επιδιώκει να απαντήσει τα ερωτήματα αυτά μέσα από:Μια διερευνητική προσέγγιση που βασίζεται σε μια μακροχρόνια μελέτη περίπτωσης (longitudinal case study) σε συνδυασμό με την υπάρχουσα θεωρία (Yin, 2003; Fernández et al. 2002). Ο στόχος ήταν να κατανοήσουμε τους παράγοντες που επηρεάζουν την επιβίωση και την ανάπτυξη μιας νεοσύστατης και καινοτόμας τεχνολογικής εταιρείας και να διατυπωθούν με πληρέστερο τρόπο τα ερευνητικά ερωτήματα. Μια επιβεβαιωτική μελέτη που χρησιμοποιεί μια ποσοτική έρευνα βάσει ερωτηματολογίου. Ο στόχος ήταν η επιβεβαίωση των ευρημάτων και η δοκιμή των προτεινόμενων ερευνητικών ερωτήσεων από την προηγούμενη φάση. Η ποσοτική ανάλυση πραγματοποιήθηκε σε πολλές νεοσύστατες καινοτόμες εταιρείες τεχνολογίας (θεωρητική δειγματοληψία) και μας βοήθησε να εξετάσουμε τη σημασία των βασικών παραγόντων που εντοπίστηκαν στην προηγούμενη (ποιοτική) φάση, καθώς και να εκτιμήσουμε τον αντίκτυπό τους στην επιβίωση και την ανάπτυξη αυτών των επιχειρήσεων. Μέσα και από τις δύο παραπάνω έρευνες προέκυψαν δύο ομάδες παραγόντων που αποδείχθηκαν οι πιο κρίσιμοι και μας οδήγησαν να τους αναλύσουμε περισσότερο: τα προσωπικά χαρακτηριστικά των ιδρυτών καθώς και των χαρακτηριστικών των εργαζομένων των νέων επιχειρήσεων. Χαρακτηριστικά εργαζομένων Οι απαντήσεις των επιχειρηματιών αποκάλυψαν ότι τα πιο σημαντικά χαρακτηριστικά που πρέπει να φέρουν οι εργαζόμενοι για να επιβιώσουν και να αναπτυχθούν οι εταιρείες τους είναι: ικανότητα & γνώση, δέσμευση, ομαδική εργασία & επικοινωνία, ανεξαρτησία, προσαρμοστικότητα & δημιουργικότητα, δυνατότητα καινοτομίας, εμπιστοσύνη, ταπεινότητα, και οργανωτικές δεξιότητες. Αυτά τα χαρακτηριστικά ήταν αρκετά κοντά σε εκείνα που θεωρήθηκαν σημαντικά από τη μελέτη περίπτωσης που ανέφερε ότι τα πιο σημαντικά χαρακτηριστικά των υπαλλήλων τους ήταν να είναι δοτικοί και ομαδικοί, να έχουν ισχυρή εργασιακή ηθική, να εμπιστεύονται, να επιδιώκουν τη γνώση και την εύρεση της πληροφορίας , να είναι ταπεινοί, να ολοκληρώνουν τις εργασίες τουσ έγκαιρα και να μην σχολιάζουν με αρνητικό τρόπο τους συναδέλφους τους ή την εταιρία. Χαρακτηριστικά επιχειρηματιών. Τα χαρακτηριστικά που οι επιχειρηματίες των νεοσύστατων επιχειρήσεων θεωρούν ως σημαντικά είναι η ενσυναίσθηση και η εστίαση στην ανθρώπινη πτυχή, η καινοτομία, ο προσανατολισμός στην επίτευξη στόχων, η φιλοδοξία για επιτυχία, η ευελιξία και η προσαρμοστικότητα, η γνώση και δεξιότητες, η ύπαρξη οράματος, η διαχείριση κινδύνων, η ηθική & ο επαγγελματισμός και η αποτελεσματική διαχείριση. Επιπλέον, τα χαρακτηριστικά που παρέχονται από τη μελέτη περίπτωσης ενός επιτυχημένου επιχειρηματία περιλαμβάνουν την προτεραιοποίηση & τη συνειδητότητα του χρόνου, την ειλικρίνεια, την πελατοκεντρική προσέγγιση, τη συναισθηματική νοημοσύνη, την ανθεκτικότητα, την αποτελεσματική κατανομή πόρων, την εμπιστοσύνη στους ανθρώπους, την ταπεινότητα, τη δυνατότητα ανάθεσης ευθυνών, την προληπτικότητα, τη θετική σκέψη και την ενσυναίσθηση. Αν και υπάρχει κάποια αλληλοεπικάλυψη, αυτή η αντιστοίχιση είναι λιγότερο εμφανής από ό,τι στην περίπτωση των χαρακτηριστικών των υπαλλήλων που έχουν ήδη αναλυθεί. Ως εκ τούτου, διαπιστώνουμε ότι οι νέοι επιχειρηματίες μπορεί να έχουν περισσότερα να μάθουν από τους πιο έμπειρους ομολόγους τους σχετικά με τα χαρακτηριστικά που πρέπει να αναζητούν στον εαυτό τους σε σχέση με τα χαρακτηριστικά που πρέπει να αναζητούν στους υπαλλήλους τους. Η συγκεκριμένη έρευνα εκτός από τη συνεισφορά στη θεωρία έχει και πρακτικές εφαρμογές που μπορούν να χρησιμοποιηθούν τόσο από μεμονωμένα άτομα για την προσωπική τους ανάπτυξη όσο και να χρησιμοποιηθούν σε πρακτικές επιχειρηματικές αποφάσεις. Συγκεκριμένα τα αποτελέσματα της έρευνας μπορούν να βοηθήσουν ανθρώπους να συνειδητοποιήσουν αν έχουν εκείνα τα χαρακτηριστικά που μπορούν να τους κάνουν επιτυχημένους επιχειρηματίες ή υπαλλήλους σε εταιρείες τεχνολογικής καινοτομίας και να τους βοηθήσουν προκειμένου να εκπαιδευτούν κατάλληλα για να χτίσουν εκείνες τις δεξιότητες που δεν κατέχουν. Τα αποτελέσματα θα μπορούσαν επιπλέον να βοηθήσουν στην πρόσληψη των κατάλληλων στελεχών που θα ενισχύσουν την πιθανότητα επιτυχίας μιας εταιρείας στο συγκεκριμένο χώρο. Επιπλέον η συγκεκριμένη έρευνα θα μπορούσε να βοηθήσει επενδυτές στη διαδικασία αξιολόγησης εταιρειών ενισχύοντας τις πιθανότητες επιβίωσης και ανάπτυξης των προς εξέταση εταιρειών καθώς και το να χτιστεί μία ευρύτερη κουλτούρα συνεργασίας σε ένα περιβάλλον που να είναι ξεκάθαρο ότι η καινοτομία και η τεχνολογία από μόνες τους δεν μπορούν να είναι αποκλειστικοί καταλύτες της επιτυχίας.